કલોલ નગરપાલિકાની બજેટ બેઠકમાં વિવાદ બંન્ને પક્ષના સભ્યાે વચ્ચે ચોપડાની ખેંચતાંણ
ગુરુવાર, માર્ચ 21 2019, 13:17 Hrs(IST)
નવગુજરાત સમય | Publish Date: Mar 2 2019 2:02PM
- વિપક્ષના સભ્યોની હાજરી વધારે જોઇ શાસક કોંગ્રેસના સભ્યો ભડક્યાં
- કલોલ નગરપાલિકામાં આજે આગામી વર્ષ ૨૦૧૯-૨૦નું અંદાજપત્ર રજૂ કરવા ખાસ બોર્ડની બેઠક મળી હતી. તેમાં સભ્યોની હાજરી બાબતે બન્ને પક્ષના સભાસદો વચ્ચે વિવાદ સર્જાયો હતો. એક સમયે ભારે હોબાળો મચી ગયો હતો. દરમિયાન બે પક્ષના સભ્યો વચ્ચે હાજરી પત્રક સહિતના ચોપડાની ખેંચતાણના દ્રશ્યો પણ જોવા મળ્યા હતાં.
કલોલ પાલિકાની બજેટ બેઠકમાં કોગ્રેસના સભ્યોએ ભારે હોબાળો મચાવી બેઠકનો ત્યાગ કર્યો હતો. ભાજપના સભ્યોએ બેઠક ચાલુ રાખવાનો આગ્રહ કર્યો હતો.
તેમ છતાં કોંગ્રેસના સભ્યો વોકઆઉટ કરી ગયા હતા. ત્યારે ભાજપના સભ્યોએ કાઉન્સિલર લવ બારોટની અધ્યક્ષ્તામાં બોર્ડ ચલાવ્યુ હતુ.
આ અંગેની વિગતો એવી છે કે કલોલ પાલિકામાં ભાજપમાંથી ચૂંટાયેલા સભ્યો પૈકી ૬ જણા કોંગ્રેસમાં ભળી ગયા હતાં. તેમાંથી ૪ સભ્યોને ભાજપની રજુઆત બાદ સસ્પેન્ડ કરવામાં આવ્યા હતા. ત્યારે કોંગ્રેસના કુલ ૨૨ સભ્યોમાંથી આજની બેઠકમાં ૧૫ સભ્યો હાજર રહ્યા હતા. જ્યારે વિપક્ષ ભાજપના ૧૮ સભ્યો હાજર રહ્યા હતા. જેના પગલે બોર્ડમાં ભાજપની બહુમતિ થઇ ગઇ હતી.
ભાજપ દ્વારા પુલવામામાં શહિદ થયેલા વિર જવાનોને શ્રધ્ધાંજલિ આપવા બે મિનિટ મૌન પાળી શોક ઠરાવ રજુ કરવામાં આવ્યો હતો. ત્યાર બાદ કોંગ્રેસે શહિદોના માનમા બેઠક મુલતવી રાખવાનું કહી વોકઆઉટ કર્યુ હતુ. જેનો ભાજપના સભ્યોએ વિરોધ કર્યો હતો.
ઠરાવનાં ચોપડા સાથે કોંગી સભ્યોએ બેઠકનો ત્યાગ કર્યો
બેઠક દરમિયાન બન્ને પક્ષના સભ્યો વચ્ચે તુતુ-મેંમેંના દ્રશ્યો સાથે ઠરાવના ચોપડાની ખેંચતાણ થઇ હતી. જેને કોંગ્રેસના કાઉન્સિલરો બળજબરી કરી લઇ ગયા હતાં. તેમજ પાલિકાના અધિકારીઓ પણ પોતાના રૂમને તાળુ મારી ચાલ્યા ગયા હતા. બજેટ બોર્ડ મોકુફના રાખી શકાય તેવી રજુઆત કરી ભાજપના સભ્યોએ પાલિકામાં ભારે હોબાળો મચાવ્યો હતો. ત્યારે ભાજપના ૧૮ સભ્યોએ લવ બારોટની અધ્યક્ષતામાં બોર્ડ ચલાવ્યુ હતુ.